Diari Oficial de la Generalitat Valenciana


Sumari del DOGV 6307, del 09-07-2010 (2010/7821)

RESOLUCIÓ de 30 de juny de 2010, del conseller de Medi Ambient, Aigua, Urbanisme i Habitatge, i vicepresident tercer del Consell, per la qual es concedeix una nova pròrroga de la vigència del Pla general transitori de Dénia.
--------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6307

Data del DOGV
:   09-07-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/7821


Data del document
:   30-06-2010

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Anàlisi jurídica

 Descriptors 

:   * Dénia
    * pla d'urbanisme
    * administració local
    * reglamentació urbanística

RESOLUCIÓ de 30 de juny de 2010, del conseller de Medi Ambient, Aigua, Urbanisme i Habitatge, i vicepresident tercer del Consell, per la qual es concedeix una nova pròrroga de la vigència del Pla general transitori de Dénia. [2010/7821]  
Vist l'expedient relatiu a la sol·licitud de nova pròrroga del termini de vigència del Pla general transitori per al municipi de Dénia (Alacant), i de conformitat amb els següents  
Antecedents de fet  
Primer. El conseller de Territori i Habitatge mitjançant la Resolució de data 27 de desembre de 2005 va aprovar definitivament el Pla general transitori del municipi de Dénia. L'esmentada resolució va ser publicada en el Butlletí Oficial de la Província d'Alacant núm. 10-1, de data 13 de gener de 2006, i ressenyada en el Diari Oficial de la Generalitat Valenciana núm. 5183, de data 24 de gener de 2006.   
Segon. En data 7 de gener de 2008 el conseller de Medi Ambient, Aigua, Urbanisme i Habitatge, a petició de l'Ajuntament de Dénia, va dictar una resolució on s'acordava concedir una pròrroga d'un any en el termini de vigència del Pla general transitori del municipi de Dénia.   
L'esmentada resolució va ser publicada en el Butlletí Oficial de la Província d'Alacant núm. 13, de data 18 de gener de 2008, i en el Diari Oficial de la Comunitat Valenciana núm. 5680, de data 15 de gener de 2008.  
Tercer. Mitjançant la Resolució de data 22 de desembre de 2008, el conseller de Medi Ambient, Aigua, Urbanisme i Habitatge va acordar, a petició de l'Ajuntament de Dénia, concedir una nova pròrroga per sis mesos.   
L'esmentada resolució va ser publicada en el Diari Oficial de la Comunitat Valenciana, núm. 5931, de data 13 de gener de 2009.   
Quart. L'Ajuntament de Dénia, en el Ple de data 3 de juliol de 2009 va acordar sotmetre a informació pública el document de concert previ, l'informe de sostenibilitat ambiental, l'estudi de paisatge del Pla general de Dénia, i fou publicat en el Diari Oficial de la Comunitat Valenciana núm. 6059, 17 de juliol de 2009.   
Cinqué. Mitjançant la Resolució de data 7 de juliol de 2009, el conseller de Medi Ambient, Aigua, Urbanisme i Habitatge va acordar, a petició de l'Ajuntament de Dénia, concedir una nova pròrroga per un any.   
L'esmentada resolució va ser publicada en el Diari Oficial de la Comunitat Valenciana núm. 6054, de data 10 de juliol de 2009.   
Sisé. Amb data 11 de març de 2010 ha tingut entrada en aquesta Conselleria el document de concert previ, l'informe de sostenibilitat ambiental, l'estudi de paisatge i la proposta de memòria ambiental, remés per l'Ajuntament de Dénia, com també les al·legacions i la resposta a aquestes (més de 2.500), presentades durant la fase d'informació pública del concert previ i de la resta de la documentació. Aquesta documentació ha sigut traslladada, en data 12 de març de 2010, al Servei Territorial d'Urbanisme d'Alacant i a l'Àrea d'Impacte Ambiental perquè s'emeta l'informe ambiental i per al sotmetiment a la Comissió Territorial d'Urbanisme.  
Seté. En data 4 de juny de 2010 ha tingut entrada en aquest Conselleria l'Acord del Ple de l'Ajuntament de Dénia, de data 27 de maig de 2010, pel qual se sol·licita de la Conselleria de Medi Ambient, Aigua, Urbanisme i Habitatge l'ampliació del termini de vigència actual del Pla general transitori de Dénia per un període de sis mesos.  
Fonaments de dret  
Primer. Davant de l'incompliment per part de l'Ajuntament de Dénia dels compromisos en relació als terminis establits en l'Acord municipal de 28 d'abril de 2005, aquest, com a conseqüència de l'entrada en vigor de nova normativa estatal i autonòmica en matèria territorial i ambiental, s'ha vist en la necessitat de tramitar una sèrie de procediments i elaborar una sèrie d'informes no previstos a l'inici de la tramitació del Pla general, com ara el pla de participació pública i l'avaluació ambiental estratègica. Aquests tràmits han comportat indefectiblement un consum important de temps que s'ha traduït en un retard en la planificació temporal inicial d'aprovació del Pla general de Dénia.  
Segon. L'Ajuntament de Dénia, si bé a velocitat diferent de la desitjada per la Generalitat, ha anat complint les noves obligacions legals previstes en la nova normativa territorial i ambiental. Prova d'això és l'aprovació en el Ple de data 3 de juliol de 2009 el sotmetiment a informació pública del document de concert previ, l'informe de sostenibilitat ambiental i l'estudi de paisatge.   
Posteriorment, en data 11 de març de 2010 l'Ajuntament de Dénia remet a aquesta Conselleria el document de concert previ, l'informe de sostenibilitat ambiental, l'estudi de paisatge i la proposta de memòria ambiental, com també les al·legacions i la resposta a aquestes (més de 2.500), a l'efecte de superar el tràmit ambiental, territorial i urbanístic.   
Que l'avanç en la gestió municipal amb relació al Pla general, com també la contractació recent de l'equip per a la redacció d'aquest per la corporació, tal com es desprén de l'Acord de l'Ajuntament en Ple de 27 de maig de 2010, confirma, una vegada més, el compromís municipal de finalitzar amb caràcter urgent el Pla general.   
Tercer. A la vista de tot l'anterior i dins del marc de col·laboració interadministrativa actualment existent entre l'Ajuntament de Dénia i la Conselleria de Medi Ambient, Aigua, Urbanisme i Habitatge, amb ple respecte a l'autonomia municipal consagrada en l'article 140 de la Constitució espanyola i article 5 de la Llei urbanística valenciana, aquesta Administració autonòmica, implicant-se una vegada més en la resolució dels problemes dels municipis de la Comunitat Valenciana en matèria d'urbanisme, i fent ús de la funció de tutela que posseeix enfront dels ajuntaments, sense menyscabar l'autonomia municipal, i tenint en consideració l'avançat estat de tramitació del Pla general de Dénia, s'ha proposat, a la vista de la sol·licitud efectuada per l'Ajuntament de Dénia en Ple, i abans de l'acabament del termini de vigència del Pla general transitori de Dénia, concedir una ampliació de la vigència del Pla general transitori.   
Aquesta ampliació es concedeix amb l'única finalitat que el Pla general transitori complisca el seu objectiu essencial, és a dir, dotar el municipi d'un contingut urbanístic fins a l'aprovació del Pla general. Amb l'atorgament d'aquesta mesura excepcional, no sols no es trenca el principi de seguretat jurídica sinó que es reforça, ja que atorga l'estabilitat de les normes i de les situacions que en aquesta es defineixen.   
En cas contrari l'Ajuntament estaria obligat aplicar el Pla general anterior vigent, en aquest cas el de l'any 1972, en haver sigut anul·lats per sentència judicial ferma els plans generals posteriors a aquest, la qual cosa comportaria l'aplicació d'una normativa totalment obsoleta, nascuda no sols al marge dels principis constitucionals, sinó també al marge de les necessitats actuals del municipi.   
Quart. Quant al termini d'ampliació de la vigència per període de sis mesos sol·licitat per l'Ajuntament de Dénia, es considera que aquest no és proporcional ni respon a la realitat dels tràmits i procediments que queden per complir.   
Que si bé l'expedient de tramitació del Pla general es troba en estat molt avançat, ja ha tingut entrada en aquesta Conselleria el document de concert previ, l'informe de sostenibilitat ambiental, l'estudi de paisatge i la proposta de memòria ambiental, la veritat és que encara queda pendent la redacció del document del Pla general, la reiteració d'informes sectorials, la informació pública, la resolució de les al·legacions, que tenint en compte les presentades en la fase d'informació pública del concert previ (més de 2.500), es presumeixen un gran nombre d'aquestes, l'aprovació provisional del Pla general per l'Ajuntament de Dénia i l'aprovació autonòmica definitiva d'aquest. Per tot això, s'entén que el termini de sis mesos és excessivament limitat i no respon al temps necessari per a l'acabament, per la qual cosa es considera que el termini necessari ha de ser d'un any.  
Que a la vista de l'anterior, i atés que l'esmentat termini d'un any no sols afecta l'Ajuntament de Dénia sinó que vincula també la Generalitat ja que aquesta, mitjançant la Conselleria competent en urbanisme, ha de donar l'aprovació final al Pla general, caldria fraccionar-lo en dos terminis. El primer d'aquests, per un període de sis mesos, seria el necessari perquè l'Ajuntament de Dénia complisca tots els tràmits i demane els informes necessaris fins a l'aprovació provisional d'aquest i el remeta posteriorment al Servei Territorial d'Urbanisme d'Alacant.  
I un segon termini, de sis mesos més fins a completar l'any, perquè la conselleria competent en urbanisme realitze els tràmits pertinents fins a l'aprovació definitiva per la Comissió Territorial d'Urbanisme d'Alacant del Pla general de Dénia i la publicació d'aquest.  
A la vista de l'anterior, el termini de pròrroga de la vigència del Pla general transitori de Dénia ha de ser d'un any, comptador des de la publicació, la qual ha de produir-se amb anterioritat al 13 de juliol de 2010.  
Cinqué. El conseller de Medi Ambient, Aigua, Urbanisme i Habitatge és l'òrgan competent per a l'adopció d'aquesta resolució de conformitat amb el que disposa l'article 6 del Decret 162/2007, de 21 de setembre, del Consell de la Generalitat, pel qual s'aprova el Reglament d'òrgans territorials i urbanístics de la Generalitat.  
Vistos els preceptes legals esmentats i la resta de general i pertinent aplicació, resolc:  
Primer  
Concedir una ampliació de la vigència del Pla general transitori del municipi de Dénia (Alacant) per un període d'un any.  
Segon  
Notificar a l'Ajuntament de Dénia aquesta resolució del conseller abans del venciment de la vigència del Pla general transitori (13 de juliol de 2010), amb l'advertiment que no pot interposar-se recurs contra la resolució.   
Tercer  
Publicar aquesta resolució en el Diari Oficial de la Comunitat Valenciana abans de l'expiració d'aquest termini (13 de juliol de 2010).  
València, 30 de juny de 2010.- El conseller de Medi Ambient, Aigua, Urbanisme i Habitatge, i vicepresident tercer del Consell: Juan Gabriel Cotino Ferrer.